Politiet på overarbejde i Aarhus Vest.

Fredag eftermiddag og aften gennemførte Færdselspolitiet Østjylland, i samarbejde med flere videobiler fra andre politikredse i det vestlige Danmark, en særskilt færdselsaktion i den vestlige del af Aarhus. Det blev en dag, hvor politiet i den grad kom på overarbejde.

– Jeg har ikke set noget lignende i min tid som leder, siger den operative leder af færdselspolitiet i Østjylland, politikommissær Amrik Singh Chadha, til Newsbreak.dk.

Indsatsen rettede sig særligt mod trafikkulturen på primært Ringvejen i Århus samt de større indfaldsveje – herunder ikke mindst Silkeborgvej i Aarhus Vest.

Resultatet blev 92 sigtelser fordelt på 78 trafikanter. Hvilket i følge Amrik Singh Chadha er alt for mange. Han er rystet over den vilde kørsel.

– I sidste ende drejer det sig jo om at redde menneskeliv, siger politikommissæren.

I denne aktion, der varede mellem fem og fem en halv time, har man brugt videobiler fra Jylland og Fyn.

Man har ganske simpelt overtrædelserne på video, derefter kan man ud fra billeder per sekund og en opmåling af strækningen udregne hastigheden.

– Det gør den efterfølgende dokumentation noget lettere, siger Amrik Singh Chadha til Newsbreak.dk.

– Men nu venter der et større skrivearbejde.

De tørre tal

27 overtrædelser af hastighedsbestemmelserne.

12 ulovlige overhalinger.

9 for lyssignal ej respekteret (fremkørsel mod enten gult eller rødt lys).

4 kørte for tæt.

15 kørte uden sikkerhedssele – heraf et barn, der ikke var fastspændt.

7 benyttede håndholdt mobiltelefon.

1 kørte i narkopåvirket tilstand – kørekortet var i forvejen frakendt.

1 var frakendt førerretten – kørte for stærkt til klip og ligeledes frem mod rødt lys.

12 andre overtrædelser af færdselsloven.

2 afgiftssager vedr. registreringsafgift – herboende udlændinge kørende i udenlandske biler.

Ovenstående resulterede i at:

2 står til ubetinget frakendelse af førerretten.

6 står til betinget frakendelse af førerretten.

3 står til kørselsforbud – kørekortet under 3 år gammel

36 fik klip i kørekortet.

Aftenens værste sager beskriver politiet selv således:

En bilist kørte med over 100 km/t på Gudrunsvej midt i Brabrand midt om eftermiddagen, selvom der var cyklister og børn ved vejen. Tilladt 50 km/t. på stedet.

En ung mand der havde haft kørekort i tre uger kørte med 118 km/t på Hasle Ringvej mod tilladt 70 km/t. Han skal retur til kørelæreren for at få genopfrisket sine kørefærdigheder.

En bilist kørte med 123 km/t ad Hasle Ringvej mod tilladt 70 km/t. Under kørslen kørte han frem mod rødt lys med ca. 120 km/t.

“Det er uhyggeligt, at så mange trafikanter laver så mange alvorlige forseelser. Det vidner om, at man ikke har respekt for eget eller andres menneskeliv. Det er simpelthen uacceptabelt, at der er trafikanter, der kører efter egne regler og ikke respekterer de regelsæt, der gælder for øvrige trafikanter, og som derfor spiller hasard med liv og førlighed. Det kan vi som politi selvfølgelig ikke acceptere. Indsatsen viser med al tydelighed, at der fortsat er et markant behov for politiets fokus i forhold til afvikling af særlige færdselskontroller. Det kan jeg så garantere, at vi vil forfølge,” skriver Amrik Singh Chadha og Østjyllands Politi i en pressemeddelelse.